ભાગલા પાડો અને રાજ કરોની રાજનીતિ આપણને અંગ્રેજોએ શીખવી, પણ આપણા નેતાઓ તો ઘણા આગળ નીકળી ગયા છે! અંગ્રેજોએ હિન્દુ-મુસ્લિમના ભાગલા પડાવ્યા – ધર્મના ધોરણે. આપણા સ્વદેશી નેતાઓ તો ધર્મમાં જ ભાગલા પડાવી રહ્યા છે! અલબત્ત, આવા ભાગલા પડાવ્યા પછી કર્ણાટકમાં સત્તા કોને મળશે તે જોવાનું છે, પણ અત્યારે સત્તા માટે આપણી રાષ્ટ્રભાવનાના મૂળમાં પ્રહાર થઈ રહ્યા છે તે ચિંતાનો વિષય હોવો જોઈએ. સત્તાના રાજકારણે રાષ્ટ્રવાદ, વિકાસવાદ, સેક્યુલરવાદ-સમાજવાદ બધું જ ભુલાવી દીધું છે અને ‘હિન્દુ લઘુમતીવાદ’ શરૂ થયો છે. રાજકારણમાં વાદ અને વાડા હોય, પણ હવે સમાજ, શાસન અને ન્યાયતંત્રમાં પણ વિખવાદ જગાવાઈ રહ્યા છે. આ નકારાત્મક અને રાષ્ટ્રહિતવિરોધી રાજકારણે કર્ણાટકમાં તમામ મર્યાદાઓ વટાવી છે.